***Folk i farta*** er et norsk reise- og portrettprogram med Alex Rosén som gikk på NRK1 i 2001, 2009 og 2011. I dette programmet reiser Rosén rundt om i verden for å møte en rekke personer med norske aner som har gjort karriere i utlandet. Programmet har et humoristisk preg og er laget i «Road Movie»-stil.

2001-sesongen ble produsert av Dropout Productions for NRK.

Kontroverser
------------

### Lorentzens uttalelser

Det vakte en viss oppsikt da Erling Lorentzen i første episode av 2001-sesongen uttalte at «Indianerne er ikke interessert i å arbeide». Lorentzen hevdet videre i programmet at han «er helt uskyldig i utryddingen av regnskogen». Indianerhøvdinger i Espirito Santo-området sørøst i Brasil, som Alex også intervjuet, hevdet imidlertid noe annet. – «Lorentzen sto for fellingen av denne regnskogen», fortalte en 64 år gammel høvding i landsbyen Pau Brasil. En annen høvding hevdet at Lorentzens folk kom med grove trusler mot familien hans.

### Programmet med pornostjernen Gabor

Enda større kontrovers skapte Roséns intervju med pornostjernen Sasha Gabor. Episoden skulle sendes 15. februar 2001, men ble stoppet av NRK med begrunnelsen at Alex Rosén var for lite journalistisk kritisk mot pornobransjen. «Det er faktisk ikke pornoscener som er problemet her», uttalte Hans-Tore Bjerkaas. «Det er mer den formen Alex Rosén står for som blir for lite kritisk. Dette er en kynisk og råtten bransje, og etter vårt syn blir det problematisk når han i sin væremåte enten nærmest identifiserer seg med intervjuobjektene eller er veldig begeistret for dem». De mest grensesprengende og kontroversielle scenene ble også kuttet ut på veien mot det ferdige programmet, uttalte underholdningssjef Tordis Aavatsmark. Prosjektleder for 2001-sesongen, Charlo Halvorsen, uttrykte sterk uenighet i avgjørelsen til sine sjefer. En måned senere ble det imidlertid bestemt at programmet allikevel skulle sendes, og den 15. mars ble episoden sendt like etter midnatt med forord av Charlo Halvorsen.

Intervjuobjekter
----------------

|  |  |  |
| --- | --- | --- |
| 2001
* Erling Lorentzen (Brasil)
* Gaute Svendsbø (USA)
* Terje Håkonsen (Dubai)
* Sasha Gabor (California)
* Kjell Laugerud (Guatemala)
* Michele Waagaard (Thailand)
* Runar Søgaard (Sverige)
 | 2009
* Thomas Tangvald, sønn av Peter Tangvald (ep.1+2)
* Magnus Rønningen (ep.3)
* Peter Thomsen (ep.4+5)
* Louise Khan (ep.6)
* Arne Hvidsten (ep.7)
* Jerry Nelson (ep.8)
* Thor Halvorssen (ep.9)
 | 2011
* Harald Medbøe (ep.1+2)
* Sigurd Jonny «Sig» Hansen (ep.3)
* Abdul Basi (ep.4)
 |

Referanser
----------

1. ↑  «Alex Rosén var millimetre fra døden». VG. 2011. Besøkt 24. september 2016.
2. ↑  «Folk i farta (ttv)». *arkiv.nrk.no*. 11.1.2001. Besøkt 24. september 2016.
3. ↑  Moslet, Håkon (11. januar 2001). «Indianerne er ikke interessert i å arbeide». Dagbladet. Besøkt 30. juli 2008. «*...at prinsesse Ragnhilds ektemann uttaler seg om indianernes manglende arbeidsvilje*»
4. ↑  Moslet, Håkon (15. februar 2001). «NRK stanset Porno-Alex». Dagbladet. Besøkt 30. juli 2008. «*I siste liten har NRK-ledelsen stanset programmet. Begrunnelse: Alex var for lite journalistisk kritisk mot pornobransjen.*»
5. ↑  «Møter porno-stjerne likevel». Dagbladet. 9. mars 2001. Besøkt 30. juli 2008. «*Programmet sendes i NRK1 15. mars etter midnatt.*»

Eksterne lenker
---------------

* Serien på NRK Nett-TV